ہندوستان کی اپوزیشن جماعتیں ایک پیج پر

ممتا بنرجی کی حمایت میں ہندوستان کی کئی سیاسی پارٹیاں سامنے آئی ہیں۔

خبر کا کوڈ: 3583

تاریخ: 04 February 2019 - 12:25

مقدس دفاع نیوز ایجنسی کی بین الاقوامی رپورٹر رپورٹ کے مطابق، کولکاتہ پولیس اور سی بی آئی کے درمیان تنازع اب سیاسی رخ اختیار کرتا جارہا ہے ۔ اس معاملہ پر اب مسلسل سیاسی ردعمل سامنے آرہا ہے۔

مرکزی حکومت کے خلاف ممتا بنرجی کی حمایت میں کئی پارٹیاں آگئی ہیں ۔ کانگریس کے صدر راہل گاندھی نے ٹویٹ کرکے کہا کہ میں نے آج ممتا دیدی سے بات چیت کرتے ہوئے انہیں بتایا کہ ہم ان کے ساتھ ہیں اور کندھے سے سے کندھا ملا کر ان کے ساتھ کھڑے ہیں ۔ راہل گاندھی کا کہنا تھا کہ پورا اپوزیشن ایک ساتھ کھڑا ہوگا۔

ادھردہلی کے وزیراعلی اروند کیجریوال نے کہا کہ نریندرمودی نے جمہوریت اور وفاقی ڈھانچے کا مذاق بنادیا ہے۔ کچھ سال پہلے انہوں نے دہلی کے اینٹی کرپشن بیورو کے آفس پر پیراملٹری فورس بھیج کر قبضہ کرلیا تھا ۔ ذرائع کا کہنا ہے اروند کیجریوال آج پیر کوممتا دیدی سے ملنے کیلئے کولکاتہ جاسکتے ہیں ۔

سابق وزیراعظم ایچ ڈی دیوی گوڑا نے کہا کہ مغربی بنگال کا واقعہ ہمیں ایمرجنسی کے دنوں کی یاد دلاتا ہے۔ ایمرجنسی کے دوران بھی ملک ایسے غیر آئینی طریقوں کو دیکھ چکا ہے۔

واضح رہے کہ اپوزیشن جماعتوں کا کہنا ہے کہ کچھ مہینوں میں سی بی آئی نے بی جے پی کے دباو میں سیاسی فیصلے کئے جس کی وجہ سے ریاستی حکومتیں احتجاج کرنے پر مجبور ہوئیں۔

پیغام کا اختتام/